သူ့မှာတမ်း

ရေးသူ - မင်းသုဝဏ် 

သူတို့ အဆုတ်၊ ထားခဲ့မြှုပ်သည့် 

ဗုံးငုတ် တိုက်မှား၊ မောင်ပြောက်ကျားကို

ရွာသားရွာသူ၊ မေးကြမြူသည်

အူအူယမ်းငွေ့ ထတုန်းတည်း။

“ အမောင်ပြောက်ကျား၊ ချစ်သူ အားကို

ဘာများ မှာခဲ့လိုသနည်း။”

“ငယ်က ကြင်မြတ်၊ မိသက်မှတ်ကို

ခွင့်လွှတ်ခဲ့ကြောင်း ပြောပါလေ။”

“အမောင်ပြောက်ကျား၊ မိဘအားကို

ဘာများ မှာခဲ့လိုသနည်း။”

“မွေးသည့်မိခင်၊ မွေးဖခင်ကို

ဦးတင်ခဲ့ကြောင်း ပြောပါလေ။”

“အမောင်ပြောက်ကျား၊ တိုင်းပြည်အားကို

ဘာများ မှာခဲ့လိုသနည်း။”

“ခရီးမတ်တတ်၊ လမ်းခုလတ်တွင်

ကိုယ်လွတ်ရှောင်ခွာ၊ ခွဲရပါ၍

အားနာခဲ့ကြောင်း ပြောပါလေ။”

ယမ်းငွေ့ အူအူ၊ တလူလူနှင့်

မေးမြူကြတုန်း၊ အနောက်ကုန်းတွင်

နေလုံး ကွယ်လေပြီတကား။ ။

(မြဝတီ မဂ္ဂဇင်း မတ်လ၊ ၁၉၆၃။)

မြန်မာ ကဗျာများ
မင်းသုဝဏ်